
NEDLEGGING AV UTVALG FOR AVANSERT VITENSKAPELIG UTSTYR
Universitetsstyret vedtok 24.10.1996 å opprette et utvalg for avansert vitenskapelig utstyr. 
Oppgavene til utvalget er: 
· kartlegge universitetets instrumentpark og skaffe en oversikt over instrumentbehov 

· fremme forslag om en langsiktig strategi for utskifting og oppbygging av universitetets instrumentpark 

· prioritere universitetets søknader til Norges forskningsråd om avansert vitenskapelig utstyr

Sammensetning av utvalget er:

rektor (leder) 

dekan ved Det matematisk-naturvitenskapelig fakultet
dekan ved Det medisinske fakultet
rektor ved Norges fiskerihøgskole 

forskningsdirektøren 

økonomidirektøren 

2 hovedfagsstudenter


I tillegg innkalles dekan/valgt leder fra andre fakultet/enheter dersom disse har søknader inne i en aktuell søknadsrunde. Universitetets representant i Norges forskningsråds utstyrsutvalg møter som observatør. Forsknings- og studieavdelinga (FSA) er sekretariat for Utstyrsutvalget.
Utvalget har i liten grad arbeidet med de to første punktene i mandatet. I de senere årene har utvalget kun behandlet en sak årlig. Dette gjelder prioritering av universitetets søknader til Forskningsrådet virkemiddel ”Avansert vitenskapelig utstyr” (AVIT). Verken administrasjonen, utvalgets leder eller øvrige medlemmer har funnet det formålstjenlig å fremme eller behandle andre saker av mer strategisk karakter. 
Forskningsrådet forutsetter at institusjoner som fremmer flere søknader til AVIT, skal prioritere søknadene. Men dette skjer først etter at alle søknadene er innsendt til Forskningsrådet. Institusjonenes frist for å prioritere har vært opptil flere måneder etter selve søknadsfristen. Universitetet har i sin søknadsprosedyre forutsatt at ansvaret for søknadsinnsendelsen ligger på fakultetene, som normalt for søknader om ekstern finansiering. Fakultetene har fått i oppgave å oversende sin prioritering av egne søknader til Forsknings- og studieavdelinga (FSA) innen en på forhånd oppgitt frist. Det er litt ulik praksis ved fakultetene, men fakultetenes prioriteringer gjøres vanligvis av  lederforum eller fakultetsstyret. FSA bearbeider saken basert på fakultetenes prioriteringer og lager en innstilling til utstyrsutvalget. Innstillingen har i stor grad vært basert på prinsippet om forholdsmessig lik fordeling mellom de utstyrtunge fakultetene. Det har i liten grad vært lagt strategiske føringer til grunn for prioriteringene. Utstyrsutvalget har i all hovedsak fulgt administrasjonens forslag til innstilling. Fordelingen av midler mellom UoH-institusjonene i Norge har vært basert på en nøkkelfordeling som har gitt UiT ca 7-10% av midlene i UoH sektoren. 
I de siste årene har det vært svært begrensede midler i Forskningsrådets virkemiddel AVIT. For 2007 var det totalt for UH-sektoren tilgjengelig 13 mill til nye prosjekter. Det har vært en betydelig oversøkning til dette virkemidlet, eksempelvis var det i 2005 14 søknader fra Universitetet i Tromsø og ingen fikk finansiering. For å redusere oversøkningen har Forskningsrådet flyttet søknadsfristen fra juni til 30. november, slik at det på søknadstidspunktet er kjent hvor mye midler som er avsatt til AVIT. Til søknadsfristen i november 2006 fremmet UiT 7 søknader, men heller ingen av disse ble finansiert. Universitetsstyret har de siste årene bevilget midler til de søknadene som har stått høgst på Utstyrsutvalgets liste. De siste årene har dette vært mellom 6-8 mill. 
Forskningsrådet har lyst ut ca. 130 mill kroner i ekstraordinære midler for 2007 med søknadsfrist 18. april 2007. UiTs anslåtte andel av disse midlene er ca 10 mill. Prioriteringsliste fra institusjonene skal sendes Forskningsrådet innen 4. mai 2007. 
Drøfting

Utvalgets arbeidsoppgave har de siste årene kun vært knyttet til prioritering av søknader til Forskningsrådets søknadsutlysing til avansert vitenskapelig utstyr (AVIT). Utvalgets øvrige oppgaver har vært ivaretatt på andre måter. Siste års endringer i styringsstrukturen ved universitetet gjør at disse oppgavene naturlig hører hjemme som en del av instituttenes og fakultetenes forskningsledelse og i Universitetets ordinære beslutningsorganer, først og fremst fakultetstyrene og universitetsstyret. 
Universitetsdirektøren mener at søknadsprosessen og prioriteringen av universitets søknader til Forskningsrådets virkemiddel AVIT, kan gjøres med like god kvalitet og mindre ressursbruk som fullmaktssak, det vil si saksforberedelse av Forsknings- og studieavdelinga, innstilling til vedtak fra universitetsdirektøren og avgjørelse av rektor. Arbeidsmengden for utvalgets medlemmer og administrasjonen står ikke i forhold til merverdien utvalgets arbeid gir. Universitetsdirektøren mener at selv om det akkurat nå er en ekstraordinær utlysing med mer midler enn tidligere år, endrer ikke dette situasjonen for utvalget. Universitetsdirektørene legger også vekt på at utvalget selv har behandlet spørsmålet om utvalgets framtid og har kommet til at det bør nedlegges. I sak UU 3-05 gjorde utvalget følgende enstemmige vedtak:
UU anbefaler at UU legges ned. Oppgaven til UU kan overføres til administrasjonen og

universitetsledelsen
Med dette inviterer universitetsdirektøren i samråd med rektor som leder for utstyrsutvalget å gjøre følgende vedtak

Innstilling til vedtak
1. Utvalget for avansert vitenskapelig utstyr legges ned fra 26.april 2007. 
2. Utvalgets oppgave med å prioritere søknader til Forskningsrådets virkemiddel  AVIT saksforberedes av universitetsdirektøren og vedtas av rektor som fullmaktssak.
Tromsø, 16.04.2007
	
	

	Lasse Lønnum
Universitetsdorektør
	

	
	Ingrid Bergslid Salvesen

	
	Forsknings- og studiedirektør


Saksbehandler: Tore Guneriussen, rådgiver, Forsknings- og studieavdelinga

Universitetsdirektøren

Forsknings- og studieavdelinga

Universitetet i Tromsø, No-9037 Tromsø, tlf 77 64 40 00, e-post postmottak@uit.no, http://uit.no

